Република Србија

Општина Бела Паланка

-Комисија за јавне набавке-

Број: 404-69/2019-IV/01

Датум: 05.09.2019.год.

Бела Паланка

**ПРЕДМЕТ: Питања**

Заинтересовано лице које је преузело конкурсну документацију за јавну набавку услуга –  **Израда техничке документације за реконструкцију објекта бивше фабрике ФЕМИД у Белој Паланци,** ЈН бр.06/2019, доставило је наручиоцу писани захтев путем e-maila , дана 03.09.2019.године, којим тражи одговор на следећа питања:

1. У одељку "Додатни услови", на страни 21/45 Конкурсне документације, тражи се достављање "фотокопија личне лиценце и доказ о продужењу". Није јасно шта је "доказ о продужењу лиценце", јер такав документ не постоји, нити лиценце одговорних пројектанта имају ток трајања. Можемо претпоставити да се мисли на потврде које је раније издавала Инжењерска комора Србије о плаћеној чланарини.

У том смислу указујемо наручиоцу да је евентулано достављање *Потврде којом се потврђује да је члан ижењерске коморе Србије измирио обавезу плаћања чланарине* је беспредметно и у супротности са Законом о планирању и изградњи. Чланом 162 Закона о планирању и изградњи прописано је да "Лиценцу за одговорног планера, одговорног урбанисту, одговорног пројектанта и одговорног извођача радова, решењем издаје министарство надлежно за послове грађевинарства, просторног планирања и урбанизма у складу са законом." Дакле, чланство у инжењерској комори није услов за издавање и поседовање лиценце, а чланом 108(с5) Закона прописано је да " Личне и остале лиценце које су издате у складу са до сада важећим законом остају на снази, осим ако се стекну услови за њихово одузимање у складу са овим законом и подзаконским актима донетим на основу овог закона". Поседовање или непоседовање потврде о плаћеној чланарини Инжњењерској комори Србије више није доказ да лиценца јесте или није одузета носиоцу лиценце.

 Дакле, постоје већ издате лиценце по измењеном Закону о планирањи и изградњи и подзаконским актима, и носиоци тих лиценци нису чланови Инжењерске коморе Србије, па самим тим не поседују фамозну потврду. Такође, неки носиоци лиценци које су раније издате од стране инжењерске коморе, не желе више да буду чланови Коморе, те такође не поседују потврду иако им је лиценца важећа, и биће уписани у регистар лиценци при Министарству грађевинарства, саобраћаја  и инфраструктуре, а Министарство грађевинарства, саобраћаја и инфрастурктуре неће издавати потврде о важењу лиценци, нити се предвиђа постојање таквих потврда у Закону о планирању и изградњи и у "Правилнику о полагању стручног испита у области просторног и урбанистичког планирања, израде техничке документације, грађења и енергетске ефикасности, као и лиценцама за одговорна лица и регистру лиценцираних инжењера, архитеката и просторних планера". Лиценцирани инжењери ће бити уписани у регистар који се формира при Министарсву и биће могуће добити решење о упису у регистар или извршити увид у јавно доступан регистар важећих лиценци инжењера

**Имајући наведено у виду, предлажемо наручиоцу да измени Конкурсну документацију и из исте избаци услов прилагања потврде о плаћеној чланарини Инжењерској комори Србије.**

2. У одељку "Додатни услови", на страни 20/45 Конкурсне документације, у делу о захтеваном пословни капацитету понуђача, од понуђача се тражи референц листа извршених услуга пројектовања, с тим што Укупна вредност уговора из референц листе не може бити мања од 14 милиона  динара без ПДВ-а.

Није јасно како је наручилац захтевани пословни капацитет понуђача одредио на минимално 14 милиона динара, на основу чега је процењено да би наручилац који има пословни капацитет од 14 милиона динара извршио услугу квалитетно, док наручилац са пословним капацитетом од 8 милиона динара не би извршио услугу квалитетно. Сматрамо да је износ пословног капацитета одређен паушално и предлажемо наручиоцу да измени конкурсну документацију и изостави износ пословног капацитета, имајући у виду  да је захтев да најмање један пројекат мора бити у вредности од најмање 2.500.000,00 динара без ПДВ-а довољан и упоредив са вредношћу предметне јавне набавке

Такође, тражи се да се уз референц листу достави за све пројекте обавезно доставити *"Уговоре о пројектовању и окончане ситуације (важеће су фотокопије свих доказа) или рачуне".* Да ли је довољно доставити само рачуне и доказе да су рачуни плаћени, с обзиром да се услуге пројектовања извршавају и без потписаних формалних уговора, односно на основу усмено склопљених уговора.

Напомињемо и да се "окончане ситуације" испостављају за извршене радове, не и за услуге пројектовања.

3. У одељку "Додатни услови", на страни 21/45 Конкурсне документације тражи се од понуђача достављање "Потврда да се не води стечајни поступак, ни поступак ликвидације".

Указујемо наручиоцу да је достављање овакве потврде беспредметно. Ако наручилац докаже да није био у блокади претходне три године - да није био неликвидан, и да је исказао потребан пословни капацитет, јасно је да се не ради о привредном субјекту у тешкоћама, те је достављање потврде да се не води потступак ликвидације излишно. Осим тога, подаци о статусу привредних субјеката су јавно доступни на интернет страници Агенције за привредне регистре, те је лако провериво да ли је потенцијални понуђач у процесу ликвидације или стечаја.

**Предлажемо наручиоцу да измени Конкурсну документацију и из исте изостави захтев**

4. У одељку "Додатни услови", на страни 21/45 Конкурсне документације тражи се испуњење услова да је одговорни пројектант обишао предметну локацију са представницима инвеститора, с тим што је једини термин када је могуће обићи локацију 06. септембар 2019. године у периоду од  08 – 14 часова.

С обзиром да је наведена обавеза да одговорни пројектант лично у врло ограниченом термину обиђе локацију, може се стећи утисак да се ради о дискриминаторском критеријуму у смислу Закона о јавнима набавкама. Наручилац има право да захтева да се представник понуђача упозна са локацијом, али мора да обезбеди примерену могућност за обилазак локације, што сигурно није проблем јер је локација лако доступна, видљива и приступачна.

**Предлажемо наручиоцу да измени конкурсну документацију и из исте изостави услов обавезног обиласка локације за одговорног пројектанта у тачно одређеном термин** **достављања потврде да се не води поступак ликдивације или стечаја.**

5. У одељку "Додатни услови", на страни 21/45 Конкурсне документације тражи се "Да понуђач поседује лиценциране софтвере REVIT, MAGICAD i LINEAR Auto CAD  и  ARHICAD  или одговарајући за пројектовање наведеног објекта."

Наведени услов није јасно дефинисан и може се тумачити двосмислено. Да ли је довољно да понуђач поседује било који лиценцирани софтвер за векторску обраду графичких података, на "CAD" или "BIM" основи?

6. На више места у конкурсној документацији, у Смерницама за израду пројектне документације наводи се да се ради о објектима "јавне намене". С обзиром да се ради о објектима некадашње фабрике, јасно је да није реч о јавном објекту, већ о објекту индустрије/производње/привређивања који не спада у јавне објекте.

7. Предмет јавне набавке није јасно дефинисан. У конкурсној документацији није наведена катастарска парцела нити објекат на који се односи предметна јавна набавка. У том смислу потребно је да наручилац у конкурсној документацији наведе јасан пројектни задатак без кога није могуће припремити квалитетну понуду за извршење услуге. Наручилац је чак предвидео да је извршилац услуге обавезан да достави пројектни задатак наручиоцу на сагласност (страна 10), што је у најмању руку контрадикторно предмету јавне набавке.

8. Указујемо наручиоцу да је реконструкцију постојећег објекта могуће извршити по решењу о одобрењу извођења радова, а на основу идејног пројекта, само у случају уколико постојећи објекат који се реконструише има употребну дозволу. У том смислу, предлажемо наручиоцу да наведе који објекат је предмет реконструкције и уз конкурсну документацију приложи употребну дозволу за објекат, као и да наведе да ли за исти поседује архивски пројекат.

9. На страни 9 Конкурсне документације наведено је да се од извршиоца услуге тражи да из идејни пројекат достави и техничку контролу на исти. Иако техничка контрола идејног пројекта није предвиђена Законом о планирању и изградњи (осим за линијске инфрастуктурне објекте), наручилац напомиње да инвеститор инсистира да се техничка контрола идејног пројекта изврши. Напомињемо да је суштина техничке контроле да независна пројектантска кућа изврши контролу завршеног пројекта, те да понуђач не може у својој понуди предвидети техничку контролу свог пројекта. Инвеститор има право да пројекат који добије шаље на контролу, али то је независан процес од процедуре израде техничке документације и не може бити предмет исте јавне набавке. Другим речима, није могуће да исти понуђач/група понуђача понуди и израду техничке документације и техничку контролу на исту, јер таква техничка контрола не би имала никаквог смисла.

**ОДГОВОРИ :**

1. На основу Ваше примедбе да се поред лиценце тражи и потврда о плаћеној чланарини, обавештавамо Вас да је фотокопија лиценце обавезна а фотокопија потврде није. Ако поседујете потврду можете је приложити, у супротном довољна је лиценца.
2. Примедба за пословни капацитет не стоји и остаје као у конкурсној документацији.
3. У овом случају уместо потврде довољно је навести интернет адресу на којој су јавно доступни тражени подаци.
4. Услов обиласка локације је обавезан.Локацију може обићи одговорни пројектант или лице овлашћено од стране пружаоца услуга односно фирме која је потенцијални понуђач.У сваком случају онај ко обилази градилиште односно објекат мора донети овлашћење потенцијалног понуђача.
5. Понуђач треба да поседује лиценцирани софтвер за ову врсту послова. Побројани су неки софтвери али ако понуђач не поседује један од наведених, потребно је приложити лиценцу за онај који ће се користити за израду предметне техничке документације.
6. У смерницама за израду пројектне документације јасно стоји који пројекти и у којој форми се захтевају од пројектанта.
7. Ови детаљи биће разрешени са понуђачем који добије посао.
8. Ради се документација за комплетну реконструкцију са новим локацијским условима, као што стоји у упутству.
9. Ова врста пројектне документације не подлеже обавезној техничкој контроли али је буџетом предвиђена техничка контрола и то је обавештење за понуђаче да знају да ће бити рађена техничка контрола , што није законска обавеза али је жеља инвеститора и донатора. Наравно да ће за техничку контролу бити ангажована независна организација односно пројектантска кућа.

Ово појашњење у складу са чланом 63.став 3.Закона о јавним набавкама(„Сл.гласник РС“број 124/2012,14/2015,68/2015) наручилац објављује на Порталу јавних набавки и на својој интернет страници [www.belapalanka.org.rs](http://www.belapalanka.org.rs).

**КОМИСИЈА ЗА ЈАВНЕ НАБАВКЕ БР. 06/ 2019**